**Predkladacia správa**

Návrh na voľbu člena Rady pre štátnu službu (ďalej len „Rada“) predkladá Národnej rade Slovenskej republiky Výbor Národnej rady Slovenskej republiky pre sociálne veci, ktorý bol uznesením Národnej rady Slovenskej republiky č. 365 zo 6. decembra 2016 poverený plnením úloh v súvislosti s voľbou a činnosťou Rady pre štátnu službu podľa zákona
č. 55/2017 Z. z. o štátnej službe a o zmene a doplnení niektorých zákonov v znení neskorších predpisov.

Rada sa skladá z piatich členov. Členov Rady volí a odvoláva Národná rada Slovenskej republiky nadpolovičnou väčšinou hlasov prítomných poslancov.

Podľa § 12 ods. 6 zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov za člena Rady je možné zvoliť štátneho občana Slovenskej republiky, ktorý má spôsobilosť na právne úkony v plnom rozsahu, dosiahol vysokoškolské vzdelanie druhého stupňa, získal náležité odborné vedomosti a skúsenosti v oblasti štátnej služby a je bezúhonný.

Predseda Najvyššieho kontrolného úradu Slovenskej republiky oznámil zánik funkcie smrťou v Rade pre štátnu službu Ing. Ľuboša Pastora dňom 8. decembra 2022 podľa § 13 ods. 2 písm. h) zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov.

 Dňa 9. 1. 2022 doručil predseda Najvyššieho kontrolného úradu návrh na zvolenie Ing. Renatu Roszbeck, MBA za člena Rady.

Výbor Národnej rady Slovenskej republiky pre sociálne veci na svojej 91. schôdzi dňa 30. januára 2023 uznesením č. 249 konštatuje, že návrh na člena Rady spĺňa podmienky ustanovené v § 12 ods. 6 zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov a odporúča Národnej rade zvoliť za člena Rady pre štátnu službu Ing. Renatu Roszbeck, MBA.

Výbor Národnej rady Slovenskej republiky pre sociálne veci odporučil vykonať voľbu podľa ustanovení zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a Volebného poriadku o voľbe a odvolávaní iných funkcionárov, schváleného uznesením Národnej rady Slovenskej republiky č. 498 zo 17. júna 2011.

V prípade nezvolenia člena Rady Výbor Národnej rady Slovenskej republiky pre sociálne veci vyzve subjekt majúci oprávnenie v zmysle § 12 ods. 3 zákona č. 55/2017 Z. z. o štátnej službe a o zmene a doplnení niektorých zákonov, aby predložil nového kandidáta.

 Výbor poveril predsedu výboru Vladimíra Ledeckého, aby informoval Národnú radu Slovenskej republiky o výsledku prerokovania návrhu vo Výbore Národnej rady Slovenskej republiky pre sociálne veci a o stanovisku výboru.

 Základné údaje o navrhovanom kandidátovi sú uvedené v predkladanom materiáli.

Bratislava 30. januára 2023

**Vladimír Ledecký v.r**

**predseda výboru**